Elsebeth Gerner Nielsen (RV), 2003-05-12:
Jeg har benyttet spisepausen til at undersøge, hvad det var for en uudholdelig larm, der var her i formiddags.
Jeg har fundet ud af, at grunden er, at man er ved at hæve lofterne, så der kan være mere under gulvtæppet, for det bliver der virkelig behov for med de problemer, som regeringen ikke ser ud til at have megen lyst til at gøre noget ved.
Jeg tænker for det første på den situation, vi er i på drikkevandsområdet.
Vores drikkevand er truet af pesticider, af deres nedbrydningsprodukter og af kvælstof, så vandværkerne endnu en gang har slået alarm.
Vi kommer til at rense vandet, før det kan bruges som drikkevand, lyder advarslerne endnu en gang.
Samtidig kan vi konstatere, at der også i år har været store problemer med iltsvind til stor ugunst for ikke mindst fiskeriet, og med i år tænker jeg på dette folketingsår, vel vidende at det var i efteråret, vi så de store problemer.
Endelig må vi konstatere, at floraen og faunaen har det meget ringe.
10 pct. af Danmarks planter og dyr er truet af udryddelse, og baggrunden for det er for det første pesticiderne, de såkaldte planteværnsmidler, som jo virker på den måde, at de slår alt, som ikke har betydning for produktionen, ihjel.
Det er på den måde, de virker.
Set ud fra en natur- og miljømæssig vinkel har vi imidlertid brug
for den vilde flora og fauna.
Vi har en forpligtelse til at passe på den, men det er det modsatte, der sker.
For det andet er tilførslen af alt for mange næringsstoffer til naturen en specifik trussel mod de planter og naturtyper, som lever af næringssalte, og hertil kommer den stadig mere intensive udnyttelse af naturen til byer, veje og selvfølgelig landbrug.
Vi er det land i Europa, som har mest jord under plov, og der er ikke mange fristeder for planter og dyr og ikke mange muligheder for, at de kan vandre frit omkring.
Desværre må det konstateres, at regeringen ikke har taget mange initiativer, som kan være med til at løse disse problemer.
Tværtimod har ministeren for øjeblikket en bekendtgørelse i høring, og den skal gøre det meget lettere for svinebruget at få en tilladelse til flere dyreenheder.
Hvis en række objektive kriterier er opfyldt, har man nærmest pr. automatik ret til at udvide, og hvad skal amterne gøre for at leve op til vandrammedirektivet, når ministeren spiller dem alle de kort af hænde, som kunne bruges til at forberede sig på en implementering af vandrammedirektivet?
Vedrørende Natura-direktivet har hverken den tidligere eller den nuværende regering gjort tilstrækkeligt for at beskytte de naturtyper, Natura-direktivet omfatter.
Det er en idé, som også Det Radikale Venstre finder sympatisk, men absolut kun hvis
A-landskabet er nationalparkerne, og resten får lov til at sejle sin egen sø. Det er den udvikling, vi har set i f.eks. USA, og der er ikke nogen grund til at efterligne den.
Det Radikale Venstre har gennem de sidste år afholdt regionale naturmøder i næsten alle amter.
Formålet har været at finde ud af, hvilke ønsker borgerne har på naturområdet, og det vigtigste budskab til regeringen fra disse møder har været: Lad ikke nationalparkerne skygge for de meget alvorlige naturproblemer, hele Danmark står med. Jeg forstår godt, at ministeren har valgt at fokusere meget ensidigt på nationalparkerne.
Det er nemlig en klog strategi, hvis man på alle andre miljøfronter tilstræber en så liberal attitude som mulig.
På miljøområdet er der nemlig stor fare for, at regeringen bliver indfanget i sin egen retorik om mere frihed og friere valg.
Hvis man virkelig vil gøre noget for at redde Danmarks natur, skal man røre ved den enkelte borgers ret til at producere, som han vil, og så meget, som han vil.
Det bliver interessant at se, hvordan regeringen snor sig uden om den problematik.
Jeg frygter, at svaret bliver flere nationalparker og ikke mange ord om resten.
Hvis vi kan få en diskussion om hele Danmarks natur, deltager Det Radikale Venstre gerne med både finansieringsforslag og ideer til, hvordan vi sikrer en mere bæredygtig udvikling.
Hovedelementerne må for det første være flere sammenhængende naturområder i form af naturkorridorer fra Gedser til Skagen, hvor flora og fauna kan vandre; for det andet flere ressourcer til den eksisterende natur og dermed naturplejen; for det tredje en halvering af pesticidforbruget inden 2010 og derefter udfasning; for det fjerde opdeling af Danmark i vandindvindingsoplande, hvor naturens bæreevne, som er grænsen for kvælstof- og fosforudledningen, opgøres for hvert opland, og endelig er der for det femte behov for et mere vådt Danmark.
Det Radikale Venstre kan støtte det forslag til vedtagelse, som SF har fremsat.